# ZAKON

**O PODSTICAJNIM MJERAMA ZA RAZVOJ ISTRAŽIVANJA I INOVACIJA**

**Predmet**

**Član 1**

Ovim zakonom propisuju se uslovi za sticanje statusa korisnika podsticajnih mjera za razvoj istraživanja i inovacija, uslovi za odobravanje i oduzimanje statusa korisnika podsticajnih mjera, vrste podsticajnih mjera, kao i druga pitanja od značaja za ostvarivanje podsticajnih mjera.

**Podsticajne mjere za razvoj istraživanja i inovacija**

**Član 2**

Podsticajne mjere za razvoj istraživanja i inovacija su mjere, kojima se podstiče obavljanje naučnoistraživačke i inovacione djelatnosti, kao i ulaganje u ove djelatnosti.

Podsticajne mjere iz stava 1 ovog člana imaju za cilj podsticanje ekonomskog rasta, tehnološkog razvoja, inovacija i preduzetništva kroz zapošljavanje, posebno mladih, visokokvalifikovanih lica, jačanje postojećih inovativnih privrednih društava i kreiranje startapova i spinofova, podsticanje izvoza, posebno u sektorima srednjih i visokih tehnologija, usluga baziranih na znanju, kao i stvaranje povoljnijeg ambijenta za naučnoistraživačku i inovacionu djelatnost.

**Dostupnost**

**Član 3**

Podsticajne mjere za razvoj istraživanja i inovacija dostupne su svima pod uslovima propisanim ovim zakonom.

**Upotreba rodno osjetljivog jezika**

**Član 4**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Značenje izraza**

**Član 5**

Izrazi upotrijebljeni u ovom zakonu imaju sljedeća značenja:

1. **istraživanje i razvoj** (IR) obuhvataju kreativan i sistematski rad koji se preduzima sa ciljem povećanja fonda znanja i osmišljavanja novih primjena raspoloživog znanja, i moraju biti: novi, kreativni, neizvjesni, sistematski i prenosivi i/ili ponovljivi. IR obuhvata tri vrste istraživanja: osnovno, primijenjeno i razvojno istraživanje;
2. **inovacija** je novi ili poboljšani proizvod ili proces, ili kombinacija proizvoda i procesa, koji se značajno razlikuje od postojećih ili prethodnih proizvoda ili procesa i koji je stavljen na raspolaganje potencijalnim korisnicima (proizvod) ili stavljen u upotrebu (proces);
3. **inovativna aktivnost** podrazumijeva sve razvojne, finansijske i komercijalne aktivnosti koje pravno ili fizičko lice preduzima, a koje su predviđene da vode ka razvoju inovacije;
4. **inovacioni projekat** je skup aktivnosti koji kreiraju pravna i/ili fizička lica, sa jasno definisanim ciljem, modelom upravljanja projektom, potrebnim resursima, vremenskim okvirom i očekivanim rezultatima, a čijim sprovođenjem se obavljaju programi inovacione i naučnoistraživačke djelatnosti i podstiče razvoj novih ili poboljšanih proizvoda, usluga ili procesa i njihovo uvođenje na tržište, odnosno u upotrebu;
5. **inovacioni program** predstavlja skup inovacionih projekata i aktivnosti koji kreiraju subjekti inovacione djelatnosti, sa jasno definisanim ciljem, prioritetima, organizacijom rada, potrebnim resursima, vremenskim okvirom i očekivanim rezultatima, a čijim se sprovođenjem realizuje razvojna strategija jednog subjekta inovacione djelatnosti i ostvaruje njegovo strateško usmjeravanje ka inovacijama kao faktoru jačanja konkurentnosti;
6. **subjekat koji obavlja inovacionu djelatnost** je fizičko lice koje obavlja samostalnu djelatnost registrovano u skladu sa posebnim zakonom ili pravno lice osnovano u skladu sa posebnim zakonom i sa sjedištem u Crnoj Gori, koje kreira inovaciju, plasira nova znanja i tehnologije, na originalan i sistematičan način vrši primjenu naučnih rezultata i savremenih tehnoloških procesa u cilju kreiranja ili primjene inovacija, upisano u Registar inovacione djelatnosti u skladu sa zakonom kojim se uređuje inovaciona djelatnost;
7. **startap** je mikro i malo privredno društvo, starosti do pet godina od dana registracije, koje još uvijek nije raspodijelilo dobit i nije nastalo spajanjem, a koje razvija i stavlja u upotrebu inovacije sa potencijalom brzog rasta na tržištu;
8. **spinof** je privredno društvo nastalo kao rezultat naučnih istraživanja ili transfera tehnologija, izdvajanjem iz postojećeg pravnog lica, s ciljem komercijalne eksploatacije rezultata istraživanja ili inovacija;
9. **pronalazač** je fizičko lice koje samostalno obavlja djelatnost i bavi se istraživanjem i razvojem pronalazaka koji su zaštićeni patentom na nacionalnom ili međunarodnom nivou;
10. **frilenser** je domaće ili strano fizičko lice koje ima boravište u Crnoj Gori i koje obavlja samostalnu djelatnost pružajući intelektualne usluge za razvoj inovacija za potrebe domaćih i stranih pravnih i fizičkih lica;
11. **investitor** je pravno ili fizičko lice koje ulaže sredstva u druge subjekte koji obavljaju inovacionu djelatnost, i to u udjele ili akcije startapova i spinofova;
12. **donator** je pravno ili fizičko lice kojedonira sredstva licenciranim naučnoistraživačkim ustanovama ili Fondu za inovacije Crne Gore;
13. **korisnik sredstava iz investicije** je startap, odnosno spinof, koji je prodao udjele u smislu ovog zakona, a **korisnik sredstava iz donacije** je licencirana naučnoistraživačka ustanova i Fond za inovacije Crne Gore.

**Vrste podsticajnih mjera**

**Član 6**

Podsticajne mjere za razvoj istraživanja i inovacija, odnosno poreske olakšice, u smislu ovog zakona su umanjenje u odnosu na:

1. porez na dohodak fizičkih lica, i
2. porez na dobit pravnih lica.

**Pravo na umanjenje poreza na dohodak fizičkih lica**

**Član 7**

Pravo na umanjenje poreza na dohodak fizičkih lica, u skladu sa zakonom, mogu ostvariti:

* + 1. frilenser ili pronalazač, upisan u Centralni registar privrednih subjekata kao preduzetnik, koji ostvaruje dohodak od inovacione djelatnosti;
    2. fizičko lice koje obavlja samostalnu djelatnost, upisano u Centralni registar privrednih subjekata, a koje ulaže sredstva u startapove i spinofove koji su upisani u Registar inovacione djelatnosti; i
    3. fizičko lice koje obavlja samostalnu djelatnost, upisano u Centralni registar privrednih sujekata, a koje donira sredstva u licencirane naučnoistraživačke ustanove i Fond za inovacije Crne Gore.

Uložena, odnosno donirana sredstva iz stava 1 tač. 2) i 3) moraju biti uplaćena na namjenski račun startapa, odnosno spinofa, licencirane naučnoistraživačke ustanove i Fonda za inovacije Crne Gore, koji se koristi isključivo za namjenu realizacije naučnoistraživačkog, odnosno inovacionog programa ili projekta.

Uložena, odnosno donirana sredstva iz stava 1 tačaka 2) i 3) ovog člana ne mogu biti utrošena na način da se za prihvatljive troškove naučnoistraživačkog, odnosno inovacionog programa ili projekta, priznaju troškovi nastali po osnovu angažovanja fizičkog lica koje investira, odnosno donira, odnosno pravnog lica u kome je fizičko lice koje investira, odnosno donira osnivač ili je član društva, i sa njima povezanog pravnog ili fizičkog lica u skladu sa zakonom kojim se uređuju privredna društva.

Poreska obaveza iz stava 1 ovog člana umanjuje se u skladu sa Programom, odnosno Konkursom, za vrijeme korišćenja statusa korisnika podsticajnih mjera.

Poreska obaveza iz stava 1 tač. 2 i 3 ovog člana umanjuje se najviše do visine uloženih, odnosno doniranih sredstava, odnosno najviše do visine utvrđene poreske obaveze.

**Pravo na umanjenje poreza na dobit pravnih lica**

**Član 8**

Pravo na umanjenje od poreza na dobit, u skladu sa zakonom, mogu ostvariti:

* 1. pravna lica u privatnom vlasništvu, koja su upisana u Registar inovacione djelatnosti, a reinvestiraju sredstva iz ostvarene dobiti u inovacione programe ili projekte sa kojima su upisani u Registar inovacione djelatnosti;
  2. pravna lica koja ulažu sredstva u udjele ili akcije startapova ili spinofova; i
  3. pravna lica koja doniraju sredstva licenciranim naučnoistraživačkim ustanovama ili Fondu za inovacije Crne Gore, za naučnoistraživačke, odnosno inovacione programe ili projekte.

Reinvestirana, uložena, odnosno donirana sredstva iz stava 1 ovog člana, moraju biti uplaćena na namjenski račun pravnog lica u privatnom vlasništvu, startapa, odnosno spinofa, licencirane naučnoistraživačke ustanove i Fonda za inovacije Crne Gore, koji se koristi isključivo za namjenu realizacije naučnoistraživačkog, odnosno inovacionog programa ili projekta.

Uložena ili donirana sredstva iz stava 1 tač. 2 i 3 ne mogu biti utrošena na način da se za prihvatljive troškove naučnoistraživačkog, odnosno inovacionog programa ili projekta, priznaju troškovi nastali po osnovu angažovanja pravnog lica koje investira, odnosno donira, odnosno pravnog ili fizičkog lica koje je osnivač ili član društva koje investira, odnosno donira, i sa njima povezanog pravnog ili fizičkog lica u skladu sa zakonom kojim se uređuju privredna društva.

Donirana sredstva iz stava 1 tačka 3) neće se tretirati kao rashod priznat u poreske svrhe shodno zakonu kojim se uređuje porez na dobit pravnih lica.

Poreska obaveza iz stava 1 ovog člana umanjuje se u skladu sa Programom, odnosno Konkursom, za vrijeme korišćenja statusa korisnika podsticajnih mjera, a najviše do visine reinvestiranih, uloženih, odnosno doniranih sredstava, odnosno najviše do visine utvrđene poreske obaveze.

Podsticajna mjera iz stava 1 tačka 2 ovog člana može se koristiti ako vlasnički udio u startapu ili spinofu pojedinačno ne prelazi 20% i više, odnosno kumulativno 49% udjela ili akcija.

**Korisnici prava na podsticajne mjere**

**Član 9**

Korisnici prava na podsticajne mjere mogu biti domaća i strana pravna i fizička lica koja obavljaju naučnoistraživačku i inovacionu djelatnost u Crnoj Gori, kao i druga pravna i fizička lica koja ulažu sredstva ili doniraju ili su na drugi način povezana sa ovim djelatnostima, u skladu sa uslovima propisanim ovim zakonom i zakonom kojim se uređuje državna pomoć.

**Uslovi za sticanje statusa korisnika podsticajnih mjera**

**Član 10**

Pravno lice koje obavlja inovacionu djelatnost može steći status korisnika podsticajnih mjera ako:

* 1. je upisano u Centralni registar privrednih subjekata;
  2. je upisano u Registar inovacione djelatnosti;
  3. je do dana podnošenja zahtjeva za sticanje statusa korisnika podsticajnih mjera izmirilo obaveze po osnovu poreza i doprinosa;
  4. nije pokrenut stečajni postupak;
  5. nije pokrenut postupak likvidacije; i
  6. nije osnivač ili suosnivač naučnoistraživačke ustanove i subjekta inovacione djelatnosti i sa njima povezanih lica koja su već ostvarila pravo na podsticajne mjere.

Fizičko lice koje obavlja inovacionu djelatnost može steći status korisnika podsticajnih mjera, ako ispunjava uslove iz stava 1 tač. 1, 2, 3, 5 i 6 ovog člana.

Pravno lice koje ulaže u inovacionu djelatnost može steći status korisnika podsticajnih mjera, ako:

1. ispunjava uslove iz stava 1 ovog člana; i
2. ulaže sredstva od najmanje 15.000 eura u udjele ili akcije startapova ili spinofova, upisanih u Registar inovacione djelatnosti.

Pravno lice koje donira u svrhu naučnoistraživačke ili inovacione djelatnosti može steći status korisnika podsticajnih mjera, ako:

1) ispunjava uslove iz stava 1 ovog člana; i

2) donira sredstva od najmanje 10.000 eura licenciranim naučnoistraživačkim ustanovama upisanim u Registar licenciranih naučnoistraživačkih ustanova, odnosno Registar inovacione djelatnosti i Fondu za inovacije Crne Gore, za naučnoistraživačke, odnosno inovacione programe i projekte.

Fizičko lice koje ulaže u inovacionu djelatnost može steći status korisnika podsticajnih mjera, ako:

1. ispunjava uslove iz stava 1 tač. 1, 2, 3, 5 i 6 ovog člana; i
2. ulaže sredstva od najmanje 5.000 eura u udjele ili akcija startapova ili spinofova.

Fizičko lice koje donira u naučnoistraživačku ili inovacionu djelatnost može steći status korisnika podsticajnih mjera, ako:

1. ispunjava uslove iz stava 1 tač. 1, 2, 3, 5 i 6 ovog člana;i
2. donira sredstva od najmanje 5.000 eura licenciranim naučnoistraživačkim ustanovama upisanim u Registar licenciranih naučnoistraživačkih ustanova, odnosno Registar inovacione djelatnosti ili Fondu za inovacije Crne Gore, za naučnoistraživačke, odnosno inovacione programe i projekte.

Bliži uslovi za sticanje statusa korisnika podsticajnih mjera, način korišćenja i maksimalni inteziteti podsticajnih mjera utvrđuju se Programom za dodjelu podsticajnih mjera za razvoj istraživanja i inovacija (u daljem tekstu: Program).

Program može biti godišnji ili višegodišnji.

Program donosi Vlada, na predlog organa državne uprave nadležnog za poslove nauke i inovacija, na osnovu prethodno pribavljenog mišljenja organa državne uprave nadležnog za poslove finansija i Agencije za zaštitu konkurencije.

**Djelatnosti za koje se ne odobravaju podsticajne mjere**

**Član 11**

Podsticajne mjere se ne mogu odobriti pravnim i fizičkim licima koja obavljaju djelatnosti:

1. proizvodnje i prodaje oružja i vojne opreme;
2. organizovanja igara na sreću;
3. proizvodnje i prometa bilo kojih proizvoda ili aktivnosti koje se smatraju nezakonitim ili štetnim po okolinu i/ili ljudsko zdravlje;
4. koje se smatraju zabranjenim u skladu sa zakonom;
5. proizvodnje i prometa akcizne robe;
6. političkih partija; i
7. koje ugrožavaju dostojanstvo ljudi.

**Ograničenja**

**Član 12**

Pravo na podsticajne mjere iz čl. 7 i 8 ovog zakona ne mogu ostvariti:

1. privredna društva u teškoćama, u smislu zakona kojim se uređuje državna pomoć;
2. pravna i fizička lica koja su dostigla intenzitete državne pomoći utvrđene Programom, odnosno Konkursom, poštujući načelo kumulacije (zbrajanja) državne pomoći;
3. povezana pravna i fizička lica, u smislu zakona kojim se uređuju privredna društva, sa pravnim i fizičkim licima koja su već ostvarila status korisnika podsticajnih mjera za razvoj istraživanja i inovacija; i
4. osnivač ili suosnivač naučnoistraživačke ustanove i subjekta inovacione djelatnosti i sa njima povezanih lica koja su već ostvarila pravo na podsticajne mjere.

**Konkurs za sticanje statusa korisnika podsticajnih mjera**

**Član 13**

Organ državne uprave nadležan za poslove nauke i inovacija raspisuje jednom godišnje Konkurs za sticanje statusa korisnika podsticajnih mjera (u daljem tekstu: Konkurs), a na osnovu Programa iz člana 10 stav 7 ovog zakona.

**Pokretanje postupka za sticanje statusa korisnika podsticajnih mjera**

**Član 14**

Pravna i fizička lica koja ispunjavaju uslove iz člana 10 ovog zakona, kao i bliže uslove utvrđene Programom, podnose organu nadležnom za poslove nauke i inovacija zahtjev za sticanje statusa korisnika podsticajnih mjera prijavom na Konkurs iz člana 13 ovog zakona.

Uz zahtjev iz stava 1 ovog člana, pravna i fizička lica dostavljaju i dokaze o ispunjenosti uslova propisanih ovim zakonom, Programom i Konkursom.

**Provjera zahtjeva i dokaza**

**Član 15**

Organ državne uprave nadležan za poslove nauke i inovacija vrši provjeru zahtjeva za sticanje statusa korisnika podsticajnih mjera i dokaza iz člana 10 ovog zakona, u roku od 15 dana od dana podnošenja zahtjeva.

Potpune zahtjeve sa dokazima, organ državne uprave nadležan za poslove nauke i inovacija prosljeđuje Komisiji za dodjelu statusa korisnika podsticajnih mjera (u daljem tekstu: Komisija) na dalji postupak.

**Komisija**

**Član 16**

Organ državne uprave nadležan za poslove nauke i inovacija, Rješenjem obrazuje Komisiju, koju čine tri člana, i to iz: organa državne uprave nadležnog za poslove nauke i inovacija, organa državne uprave nadležnog za poslove finansija i organa državne uprave nadležnog za ekonomski razvoj, i sekretar Komisije.

Komisija ima ovlašćenje da:

1. predlaže organu državne uprave nadležnom za poslove nauke i inovacija dodjelu, odnosno oduzimanje, statusa korisnika podsticajnih mjera u skladu sa ovim zakonom, Programom i Konkursom;
2. vrši kontrolu nad korišćenjem podsticajnih mjera propisanih ovim zakonom; i
3. obavlja druge poslove koji se odnose na praćenje realizacije naučnoistraživačkog odnosno inovacionog programa ili projekta.

Komisija ima pravo na naknadu za rad.

**Dodjela statusa korisnika podsticajnih mjera**

**Član 17**

Predlog za dodjelu statusa korisnika podsticajnih mjera Komisija dostavlja organu državne uprave nadležnom za poslove nauke i inovacija, radi donošenja rješenja o dodjeli statusa korisnika podsticajnih mjera, odnosno o odbijanju zahtjeva za sticanje statusa korisnika podsticajnih mjera.

Rješenje kojim se dodjeljuje status korisnika podsticajnih mjera za razvoj istraživanja i inovacija iz stava 1 ovog člana, upisuje se u Registar inovacione djelatnosti i registre koje vodi Agencija za zaštitu konkurencije.

Rješenje naročito sadrži i podatke o korisniku sredstava iz investicije, odnosno donacije, gdje je primjenjivo.

**Vođenje evidencije i sačinjavanje izvještaja**

**Član 18**

Korisnici podsticajnih mjera, odnosno korisnici sredstava iz investicije, odnosno donacije, dužni su da vode odvojenu evidenciju o naučnoistraživačkom, odnosno inovacionom programu ili projektu, u skladu sa propisima kojima se uređuje oblast računovodstva.

Lica iz stava 1 ovog člana u obavezi su da, na zahtjev organa državne uprave za poslove nauke i inovacija, a najmanje jednom godišnje, dostavljaju izvještaj, na propisanom obrascu.

**Kontrola nad korišćenjem podsticajnih mjera**

**Član 19**

Komisija vrši kontrolu nad korišćenjem podsticajnih mjera odobrenih u skladu sa ovim zakonom jednom godišnje, o čemu obavještava organe državne uprave nadležne za poslove nauke i inovacija i za poslove finansija.

Stručnu ocjenu izvještaja o realizaciji naučnoistraživačkog, odnosno inovacionog programa ili projekta, daje nezavisni ekspert, koga imenuje organ državne uprave nadležan za poslove nauke i inovacija, u skladu sa pozitivno pravnim propisima kojima se uređuju imenovanje nezavisih eksperata i način ocjenjivanja naučnoistraživačkih, odnosno inovacionih programa ili projekata.

Način vršenja kontrole iz stava 1 ovog člana propisuje organ državne uprave nadležan za poslove nauke i inovacija.

**Upravne mjere**

**Član 20**

Organ državne uprave nadležan za poslove nauke i inovacija izreći će korisniku podsticajnih mjera iz člana 7 stav 1 i člana 8 stav 1 ovog zakona, na predlog Komisije, upravnu mjeru obaveze plaćanja svakog dospjelog iznosa utvrđene poreske obaveze koji bi korisnik podsticajnih mjera platio da nije koristio podsticajne mjere utvrđene ovim zakonom, kada utvrdi da:

1. ne ispunjava uslove za sticanje statusa iz člana 10 ovog zakona;
2. u roku od 30 dana od dana nastupanja promjene nije podnio zahtjev za izmjenu podataka u Registru inovacione djelatnosti, a u skladu sa zakonom kojim se uređuje inovaciona djelatnost;
3. ne vodi odvojenu evidenciju o naučnoistraživačkom, odnosno inovacionom programu ili projektu, u skladu sa propisima kojima se uređuje oblast računovodstva u skladu sa članom 18 ovog zakona;
4. ne poštuje propisane procedure i rokove za kontrolu nad korišćenjem podsticajnih mjera; ili
5. upotrebljava status korisnika podsticajnih mjera za namjene koje su u suprotnosti sa ovim zakonom.

Organ državne uprave nadležan za poslove nauke i inovacije izreći će, na predlog Komsije, upravnu mjeru korisniku podsticajnih mjera iz člana 7 st. 2 i 3 i člana 8 st. 2 i 3 i

korisniku sredstava iz investicije, odnosno donacije, kada se utvrdi da ne koristi sredstva iz investicije, odnosno donacije, u skladu sa namjenom utvrđenom u Programu, odnosno Konkursu.

U odnosu na stav 2 ovog člana korisnik podsticajnih mjera i korisnik sredstava iz investicije, odnosno donacije, solidarno odgovaraju za povraćaj nenamjenski utrošenih sredstava iz investicije, odnosno donacije, shodno vlasničkim udjelima ili akcijama.

Upravne mjere iz st. 1 i 2 ovog člana izriče organ državne uprave nadležan za poslove nauke i inovacija, rješenjem.

**Oduzimanje statusa korisnika podsticajnih mjera**

**Član 21**

Organ državne uprave nadležan za poslove nauke i inovacije oduzeće status korisnika podsticajnih mjera, po službenoj dužnosti, na predlog Komisije i/ili nadležnog poreskog inspektora, kada korisnik ne postupi po rješenju o izricanju upravnih mjera iz člana 20 ovog zakona, odnosno ako je već izrečena upravna mjera.

Rješenje o oduzimanju statusa korisnika podsticajnih mjera, pored podataka propisanih zakonom, sadrži i razlog zbog kojeg se status oduzima.

Oduzimanjem statusa iz stava 1 ovog člana, korisnik podsticajnih mjera briše se iz Registra inovacione djelatnosti donošenjem rješenja po službenoj dužnosti.

U odnosu na stav 3 ovog člana, korisnik sredstava iz investicije, odnosno donacije, briše se iz Registra inovacione djelatnosti donošenjem rješenja po službenoj dužnosti, kada je primjenjivo.

**Nadzor**

**Član 22**

Nadzor nad postupkom za sticanje statusa korisnika podsticajnih mjera vrši organ državne uprave nadležan za poslove nauke i inovacija.

**Rok za donošenje podzakonskih akata i Programa**

**Član 23**

Podzakonski akti i Program za sprovođenje ovog zakona donijeće se u roku od 120 dana od dana stupanja na snagu ovog zakona.

Do donošenja podzakonskih akata i Programa iz stava 1 ovog člana primjenjivaće se propisi donešeni na osnovu Zakona o podsticajnim mjerama za razvoj istraživanja i inovacija („Službeni list Crne Gore“, br. 82/20), ako nijesu u suprotnosti sa ovim zakonom.

**Prestanak važenja**

**Član 24**

# Danom stupanja na snagu ovog zakona, prestaje da važi Zakon o podsticajnim mjerama za razvoj istraživanja i inovacija („Službeni list Crne Gore“ br. 82/20).

**Stupanje na snagu**

**Član 25**

Ovaj zakon stupa na snagu osmog dana od dana objavljivanja u „Službenom listu Crne Gore“.